‎ În contextul zilei Europei, reprezentantul Germaniei la Sibiu, domnul Hans E. Tischler, a onorat liceul teoretic „Sfântul Iosif” din Alba Iulia cu prezența sa, pentru a le vorbi elevilor despre Europa zilelor noastre. Întrebându-i pe aceștia cum văd ei Uniunea Europeană, cei mai mulți au făcut referiri la o mare familie unită prin diversitate, fapt care reprezintă frumusețea acestei uniuni. De asemenea, elevii au fost intrebați despre planurile lor de viitor și interferența politicii Uniunii Europene cu aceste planuri. Unii și-au exprimat dorința de a studia în străinătate prin programul "Erasmus", iar alții și-au exprimat dorința de a iniția o afacere în țară, cu ajutorul financiar oferit de Uniunea Europeană în acest sens. Pe de altă parte, elevii au fost entuziasmați de faptul că, prin votul lor (in cazul celor majori), pot contribui la construirea și consolidarea familiei europene. „Dorim să trăim în Statele Unite ale Europei, într-o uniune în care, deși avem obiceiuri diferite, pe care ni le-au lăsat strămoșii noștri și de care suntem mândri, intenționăm să ne creăm un viitor comun, cu o cultură comună, o cultură a toleranței, dar și o cultură în care toleranța nu umbrește celelalte valori, ci le promovează.”